CELEX: 32005D0139
Language: mt
Date: 2005-02-17 00:00:00
Title: Deċiżjoni tal-Kunsill tas- 17 ta' Frar 2005 li testendi l-perjodu ta’ applikazzjoni tal-miżuri previsti mid-Deċiżjoni 2002/148/KE li jikkonkludu l-konsultazzjonijiet mar-Repubblika taż-Żimbabwe taħt l-Artikolu 96 tal-Ftehim ta’ Sħubija ACP-KE

13.6.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               134
            
         DEĊIŻJONI TAL-KUNSILL
   tas-17 ta' Frar 2005
   li testendi l-perjodu ta’ applikazzjoni tal-miżuri previsti mid-Deċiżjoni 2002/148/KE li jikkonkludu l-konsultazzjonijiet mar-Repubblika taż-Żimbabwe taħt l-Artikolu 96 tal-Ftehim ta’ Sħubija ACP-KE
   (2005/139/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikulari l-Artikolu 300(2), it-tieni subparagrafu tiegħu,
   Wara li kkunsidra l-Ftehim Intern dwar il-miżuri li għandhom jittieħdu u l-proċeduri li għandhom jiġu segwiti għall-implimentazzjoni tal-Ftehim ta’ Sħubija ACP-KE iffirmat f’Cotonou fit-23 ta' Ġunju 2000 (1), minn hawn 'il quddiem imsejjaħ “il-Ftehim ta' Cotonou”, u b’mod partikolari l-Artikolu 3 tiegħu,
   Wara li kkunsidra l-proposta mill-Kummissjoni,
   Billi:
   
               (1)
            
            
               Bid-Deċiżjoni tal-Kunsill 2002/148/KE (2), il-konsultazzjonijiet mar-Repubblika taż-Żimbabwe taħt l-Artikolu 96(2)(ċ) tal-Ftehim ta’ Partenarjat ACP-KE ġew magħluqa u l-miżuri xierqa, kif speċifikat fl-ittra mehmuża ma' dik id-Deċiżjoni ġew adottati.
            
         
               (2)
            
            
               Il-perijodu ta' applikazzjoni tal-miżuri msemmija ġie estiż sa l-20 ta' Frar 2004 mid-Deċiżjoni 2003/112/KE (3) u sa l-20 ta' Frar 2005 mid-Deċiżjoni 2004/157/KE (4).
            
         
               (3)
            
            
               Il-ksur mill-Gvern taż- Żimbabwe ta' l-elementi essenzjali previsti mill-Artikolu 9 tal-Ftehim ta’ Sħubija ACP-KE kompla u s-sitwazzjoni attwali f'dan il-pajjiż ma tiggarantix ir-rispett għad-drittijiet tal-bniedem, il-prinċipji demokratiċi u l-istat ta’ dritt.
            
         
               (4)
            
            
               Il-perijodu ta’ applikazzjoni tal-miżuri previsti fl-Artikolu 2 tad-Deċiżjoni 2002/148/KE għandu għalhekk jiġi estiż.
            
         IDDEĊIEDA KIF ĠEJ:
   Artikolu 1
   L-applikazzjoni tal-miżuri prebisti mill-Artikolu 2 tad-Deċiżjoni 2002/148/KE għandha tiġi estiża sa l-20 ta' Frar 2006. Dawn il-miżuri għandhom jiġu riveduti abbażi ta' valutazzjoni sħiħa tas-sitwazzjoni fid-dawl ta' l-elezzjonijiet leġislattivi previsti fiż-Żimbabwe f'Marzu 2005.
   L-ittra li tidher fl-Anness ta’ din id-Deċiżjoni għandha tkun indirizzata lill-President taż-Żimbabwe.
   Artikolu 2
   Din id-Deċiżjoni għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali tal-Unjoni Ewropea.
   
      Magħmula fi Brussel, nhar is-17 ta' Frar 2005.
      
         
            Għall-Kunsill
         
         
            Il-President
         
         J.-C. JUNCKER
      
   
   
      (1)  ĠU L 317, 15.12.2000, p. 376.
   
      (2)  ĠU L 50, 21.2.2002, p. 64.
   
      (3)  ĠU L 46, 20.2.2003, p. 25.
   
      (4)  ĠU L 50, 20.2.2004, p. 60.
   
      ANNESS
      Brussel, …
      ITTRA LILL-PRESIDENT TAŻ-ŻIMBABWE
      L-Unjoni Ewropea tagħti importanza kbira lid-dispożizzjonijiet ta’ l-Artikolu 9 tal-Ftehim ta’ Sħubija ACP-KE. Ir-rispett għad-drittijiet tal-bniedem, il-prinċipji demokratiċi u l-istat ta’ dritt huma elementi essenzjali tal-Ftehim ta’ Sħubija, u għalhekk huma l-bażi tar-relazzjonijiet tagħna.
      B’ittra tad-19 ta' Frar 2002, l-Unjoni Ewropea infurmatek bid-deċiżjoni li tikkonkludi l-konsultazzjonijiet li saru taħt l-Artikolu 96 tal-Ftehim ta' Sħubija ACP-KE u li tieħu ċerti “miżuri xierqa” fi ħdan it-tifsira ta' l-Artikolu 96(2)(ċ) ta' dak il-Ftehim.
      B’ittri tad-19 ta’ Frar 2003 u d-19 ta’ Frar 2004, l-Unjoni Ewropea infurmatek bid-deċiżjonijiet tagħha li ma tirrevokax l-applikazzjoni ta' dawn il-miżuri xierqa u li testendi l-perijodu ta' applikazzjoni tagħhom sa l-20 ta' Frar 2004 u l-20 ta' Frar 2005 rispettivament.
      Illum, wara perijodu ġdid ta' 12-il xahar, l-Unjoni Ewropea tikkonsidra li l-prinċipji demokratiċi għadhom mhux imħarsa fiż-Żimbabwe u li ebda progress sinifikanti ma sar mill-Gvern taż-Żimbabwe fil-ħames oqsma indirizzati mid-Deċiżjoni tal-Kunsill tat-18 ta' Frar 2002 (tmiem tal-vjolenza b'motivazzjoni politika, elezzjonijiet ħielsa u ġusti, libertà tal-mezzi tax-xandir, indipendenza tal-ġudikatura u tmiem għall-okkupazzjoni illegali ta' azjendi agrikoli).
      Fid-dawl ta’ dan t’hawn fuq, l-Unjoni Ewropea ma tikkonsidrax li l-miżuri xierqa jistgħu jiġu revokati u ddeċidiet li testendi l-perijodu ta’ l-applikazzjoni tagħhom sa l-20 ta' Frar 2006. Dawn il-miżuri għandhom jiġu riveduti abbażi ta' valutazzjoni sħiħa tas-sitwazzjoni fid-dawl ta' l-elezzjonijiet leġislattivi previsti fiż-Żimbabwe f'Marzu 2005.
      L-Unjoni Ewropea tixtieq tenfasizza li tagħti importanza assoluta li jsiru elezzjonijiet Parlamentari ħielsa u ġusti, u għal dan il-għan, tittama li int u l-Gvern tiegħek tagħmlu l-almu tagħkom biex tiżguraw li l-ambjent politiku elettorali jkun iwassal għal elezzjonijiet ħielsa u ġusti. Dan jiffaċilita l-ftuħ mill-ġdid ta' djalogu fuq il-bażi ta' Ftehim ta’ Sħubija ACP-KE, li jista’ jwassal għat-tneħħija tas-sospensjoni tal-firma tad-9 Programm Indikattiv Nazzjonali EDF għaż-Żimbabwe biex b’hekk ikun possibbli li jerġgħu jinbdew l-attivitajiet ta' koperazzjoni fil-futur qrib.
      Nassigurak, Sinjur President, mill-ogħla stima tiegħi lejk.
      
         
            
               Għall-Kummissjoni
            
         
         
            
               Għall-Kunsill